Den ersamen wysen mannen, heren borgermeisteren unde radmannen der stad Revele, unsen leven vrunden, don wy borgermeistere unde radmanne der stad Lubeke witlik opembare betugende in unde mit desseme breve, dat vor uns is gekomen schipher Merten Yesse unde gaff uns to vorstande, wo dat de gestrenge Karll Cristerne, hovetman uppe Wyborgh, an juwe ersamheide hadde gescreven, wo dat schipher Merten Yesse den Russen tovoret unde verkofft scholde hebben harnsch, bussen, wapene, pollexen, armborste unde glevyen. Des hebben desulve schipher Merten Jesse unde sines schepes kindere, mit namen Mathias van Puscike, Andreas van Puscike unde Niclaus Steffens, de do mit dem schipheren in syneme schepe weren, alse des gestrengen Karlls Cristern volk ene nemen, vor uns vormiddelst eren utgestreckeden armen unde upgerichteden vingeren staveder eede lyffliken to den hilgen gesworen, tuget unde wargemaket, dat de vorscreven schipher Merten und se noch nymant anders van erer wegen den Russen harnsch, wapene, pantzer, bussen, arborste, pollexen, glevyen noch nynerleye ander were togevoret effte verkoff[t] en hebben unde se ok anders nyne were noch wapene en hadden, dan alse ene des gestrengen Karls Cristern volk nam ute deme vorscreven schepe, sunder argelist, alse dat schipher Merten unde sines schepes kindere sollikes tichten genztliken unde all unschuldich syn. Begere wy, leven heren unde vrunde, dat gy umme unsen willen schipher Mertene unde sine schepes kinderen tegen den gestrengen Karl Cristern erer unschult hirynne willen verantwerden, uppe dat se sollikes tichten verlaten werden. Verschulde wy umme juwe ersamheide gherne, wor wy mogen. Des to merer tuchnisse der warheit is unser stad secret rucgelinges gedrucket uppe dessen breff, de gegeven unde screven is na der bord Cristi verteynhundert jar unde darna in deme seven unde druttigisten jare des mandages na des hilgen crucis dage exaltacionis.